Lis Greibe (S), 1997-11-26:
Lovforslag nr. L 88 er dels en omlægning af de ph.d.-studerendes status, dels mindre ændringer af SU-loven.
Vedrørende de ph.d.-studerendes status havde vi den 11. januar 1996 to lovforslag til behandling, som var lappeløsninger på nogle af de problemer, der længe havde været påpeget i forbindelse med, at ph.d.-studerende med omlægningen i 1993-94 overgik fra lønmodtagerstatus til at blive modtagere af offentlig overførselsindkomst.
Jeg startede dengang min ordførertale med, at Rom ikke blev bygget på én dag, og at problemer ikke altid løses så hurtigt som ønskeligt.
I dag kunne jeg næsten have lyst til at fortsætte: ... og Rom blev sandelig heller ikke bygget på to dage.
Jeg lagde dengang i min ordførertale vægt på, at vi behandlede midlertidige ændringer i lignings- og SU-lovene, og at vi i Socialdemokratiet forventede, at alle kræfter blev sat ind på i forhandling med AC at få en ændring af de ph.d.-studerendes status til en overenskomstmæssig ansættelse som lønmodtagere.
Vi stillede os ikke tilfredse med, at undervisningsministeren »overvejede« at nå dette mål
, men pointerede, at for os var skatteministerens formulering »tilstræbes« den rigtigste.
Håbet var dengang, at målet kunne være effektueret fra april 1997.
Aftalen, der blev underskrevet i går, indebærer, at ph.d.-stipendiater efter aftalens forventede ikrafttræden 1. januar 1998 ansættes og modtager ph.d.-stipendium som løn
i stedet for stipendier med hjemmel i SU-loven
Lovforslaget indeholder en overgangsordning, idet
ph.d.-studerende, der inden 1. januar 1998 er tildelt ph.d.-stipendium efter SU-loven, kan vælge at færdiggøre studiet efter de gældende regler.
Skatteministeren vil derfor efterfølgende foreslå forlængelse til år 2000 af de supplerende love, der ellers udløber i 1997.
Der er ved fakulteter i forskellige uddannelsesinstitutioner ph.d.-studerende, der er indskrevet på 4 plus 4-ordninger.
En ordning, hvor de er i gang med et ph.d.-studium før opnået kandidatgrad.
Disse studerende er ikke før opnåelse af kandidatgraden omfattet af lønaftalen, men er fortsat omfattet af SU-loven.
Der er derfor opretholdt adgang til at modtage op til 48 ph.d.-stipendiater af samme størrelse som SU-klip indtil erhvervet kandidatgrad.
Denne ordning gælder også udenlandske studerende, der ikke er kandidater, men som gerne vil tage en del af deres forskeruddannelse ved et dansk universitet.
I lovforslaget er indeholdt en række mindre ændringer i loven vedrørende SU i øvrigt.
Som følge af omlægning af pædagogikum på hf- og gymnasieområdet, der forventes indført efteråret 1998, gives der mulighed for at give SU til faglig supplering af sidefag efter opnåelse af kandidatgrad.
Der foreslås også som ved næsten alle andre offentlige krav indført udpantningsadgang for misligholdt studiegæld og gæld som følge af for meget modtaget støtte.
Lovforslaget indeholder en ny bestemmelse, der gør godkendelse af SU-berettigede private uddannelser tidsbegrænsede.
Det er rimeligt, at der løbende sker en vurdering af, om en uddannelse kvalitetsmæssigt lever op til stillede betingelser.
Vi har desværre hørt eksempler på, at dette ikke har været tilfældet, og det samlede uddannelsessystem kan kun være tjent med at blive kigget så meget i kortere, at kun de institutioner, der ikke lever op til relevante minimumskrav, bliver hængt ud.
Undervisningsministeren vil bede Evalueringscenteret for de videregående uddannelser om at gennemgå de allerede SU-godkendte private uddannelser, og det er mig bekendt 47 private institutioner og uddannelser af meget forskellig art. Systemet skal løbende luges for uddannelser, der ikke er tilstrækkelig seriøse og lever op til fremtidens krav.
Rom blev som sagt ikke bygget på én dag, men dagens lovforslag er en længe ventet slags byggetilladelse.
Socialdemokratiet vil gerne støtte den, og vi vil fremme forslaget, så bygningen kan rejses hurtigst muligt.